Salmijärven sairaala

Salmijärven sairaala oli vuosina 1956–1995 Kajaanin Salmijärvellä toiminut psykiatrinen sairaala. Sairaala-alueen on suunnitellut arkkitehti Eino Pitkänen.
Historia.
Salmijärven sairaala oli yksi Suomen ensimmäisistä B-mielisairaaloista. Se suunniteltiin korvaamaan kunnalliskotien mielisairasosastoja, joiden olosuhteet olivat potilaiden kannalta heikot Sairaalan rakensi ja sitä ylläpiti alkuvaiheessa kuntainliitto, jossa oli jäsenenä Kainuun maakuntaan kuuluneita kuntia. Sairaalarakennus vihittiin käyttöön huhtikuussa 1956 järjestetyssä vihkijäisissä, jossa oli paikalla arvovieraita, kuten sosiaaliministeri Tyyne Laiwo-Larsson. Sairaala-alueelle rakennettiin myös asuntoja ja niitä rakennettiin myöhemmin vielä lisää. Sairaala sijaitsi varsin syrjässä ja siitä muodostuikin varsin tiivis yhteisö. Esimerkiksi sairaalan lapsille lähimpään kouluun oli viiden kilometrin koulumatka.
Sairaalaan sijoitettiin kroonisesti sairaita ja helppohoitoisia potilaita, mutta sairaalassa oli sen alkuvaiheissa potilaina myös kehitysvammaisia. Yleisin diagnoosi potilailla oli skitsofrenia. Matkaa sairaala-alueelta Kajaaniin oli noin 12 kilometriä. Sairaalasta suunniteltiin aluksi noin 60 potilaan hoitolaitosta. Työntekijöitä oli alkuvaiheessa 55. Salmijärven potilaspaikkojen määrä kasvoi ensin 142:een ja lopulta hoitopaikkoja oli 297. Vuonna 1979 työntekijöitä oli jo 133. Sairaala-alueen ympärillä oli peltoja, joilla potilaat työskentelivät. Pelloilla kasvatettiin lähinnä juureksia.
1980-luvulla todettiin, etteivät sairaalatilat olleet enää ajanmukaiset ja sairaalaan tehtiinkin laaja peruskorjaus. Aiempien makuusalien tilalle rakennettiin 2–3 hengen potilashuoneita ja tilojen viihtyvyyttä lisättiin. Arkkitehti Heikki Kukkosen johtaman peruskorjauksen suunnitteluun osallistettiin myös potilaita. Samalla Salmijärven potilaspaikat vähenivät 167:ään, koska potilaita ei tarvinnut sijoittaa hoitolaitokseen, vaan heitä voitiin hoitaa avohoidossa. Peruskorjatun sairaalan käyttöikä sairaalana jäi kuitenkin lyhyeksi, sillä se päätettiin lakkauttaa osana 1990-luvun alun laman säästötoimia, jolloin lakkautettiin lukuisia hoitolaitoksia. Viimeiset psykiatriset potilaat siirrettiin Kajaaniin Kainuun keskussairaalaan elokuun lopussa vuonna 1995. Lakkauttamista perusteltiin myös sillä, että Salmijärven sairaalan koettiin yleissairaalasta erillisenä psykiatrisena sairaalana stigmatisoivat potilaitaan.
Sairaalan lakkauttamisen jälkeen rakennuksille suunniteltiin uusia käyttökohteita. Esimerkiksi vuonna 1998 heräsi ajatus, että sairaalarakennuksiin voitaisiin perustaa hoitolaitos Afganistanissa traumatisoituneille entisille neuvostosotilaille. Hanke ei kuitenkaan toteutunut. Salmijärven sairaalassa toimi 2020-luvun alussa Kajaanin kaupungin ylläpitämä pakolaisten vastaanottokeskus, mutta sen toiminta päättyi vain lyhyen ajan jälkeen. 2000-luvulla sairaala toimi jälleen psykiatrisen osastohoidon toimipisteenä, kun se toimi väistötilana yhdelle Kainuun keskussairaalan psykiatriselle osastolle. Tiloissa on toiminut myös hoivakoti.
Sairaala-alue nykyään.
Suurin osa sairaala-alueen rakennuskannasta on edelleen tyhjillään. Alueella toimii nyt Kainuun hyvinvointialueen turvakoti sekä mie­len­ter­veys- ja päih­de­kun­tou­tu­jien ym­pä­ri­vuo­ro­kau­ti­nen asu­mis­pal­ve­luyk­sik­kö Kajaanin kuntoutuskoti Salmijärvi. Sairaala-alueen rakennuksia on 2010-luvulla purettu huonokuntoisina, vaikka paikallinen museo on nähnyt niillä suojeluarvoa. Sairaalarakennuksille on ollut vaikeaa löytää uutta käyttöä, sillä se ei esimerkiksi täytä nykyvaatimuksia hoivakotikäyttöön, koska huoneista puuttuvat omat pesutilat.Sairaala-alueen kokonaisuus on merkitty maakuntakaavaan maakunnallisesti merkittäväksi kulttuurihistorialliseksi kohteeksi.